SPRÁVA KOMISIE RADE A EURÓPSKEMU PARLAMENTU o činnosti Európskej rady pre výskum a realizácii cieľov stanovených v osobitnom programe Myšlienky v roku 2013 /* COM/2014/0531 final */





SPRÁVA KOMISIE RADE A EURÓPSKEMU PARLAMENTU o činnosti Európskej rady pre výskum a realizácii cieľov stanovených v osobitnom programe Myšlienky v roku 2013 1. Úvod a právny základ Základnou úlohou Európskej rady pre výskum (ERC) zriadenej rozhodnutím Komisie 2007/134/ES[1] je vykonávať osobitný program Myšlienky s celkovým rozpočtom vo výške 7,51 mld. EUR. Európsku radu pre výskum tvorí nezávislá vedecká rada podporovaná špecializovanou vykonávacou štruktúrou, ktorá nadobudla formu Výkonnej agentúry ERC (ERCEA) zriadenej na základe všeobecného režimu výkonných agentúr[2]. V roku 2008 Komisia delegovala na agentúru zodpovednosť za vykonávanie programu Myšlienky a za podporovanie vedeckej rady a v júli 2009 získala agentúra autonómiu. V súlade s článkom 4 ods. 4 a prílohou I k rozhodnutiu Rady o osobitnom programe „Myšlienky“ táto výročná správa, ktorú v spolupráci s vedeckou radou ERC a Výkonnou agentúrou ERC vypracovala Komisia, obsahuje posúdenie činností ERC a dosahovania jej cieľov v roku 2013. K tejto správe je priložená správa vedeckej rady o vedeckom vykonávaní a úspechoch programu v roku 2013[3]. 2 Otázky stratégie Vedecká rada zodpovedá za stanovenie vedeckej stratégie ERC vrátane vypracovania najdôležitejšieho strategického dokumentu ERC, ročného pracovného programu Myšlienky. 2.1 Typ opatrenia Základom pracovného programu Myšlienky sú dva druhy grantov: Starting Grants (granty pre začínajúcich výskumných pracovníkov) určené na podporu výskumných pracovníkov v ranom štádiu kariéry s cieľom poskytnúť im pracovné podmienky, ktoré im umožnia stať sa nezávislými vedúcimi osobnosťami výskumu. Advanced Grants (granty pre skúsených výskumných pracovníkov) určené na podporu výnimočných a skúsených vedúcich výskumu poskytnutím prostriedkov, vďaka ktorým môžu ich tímy pokračovať v práci a prísť s novými prelomovými objavmi v príslušnej oblasti výskumu. V roku 2012 vedecká rada zaviedla na pilotnom základe Synergy Grants (granty pre skupiny výskumných pracovníkov) určené malým skupinám zodpovedných riešiteľov a ich tímom.Granty pre skupiny výskumných pracovníkov sa nezameriavajú na konzorciá, ale na jednotlivých riešiteľov, ktorí môžu vďaka dopĺňajúcim sa zručnostiam, znalostiam a zdrojom spoločne riešiť otázky výskumu na hranici poznania a dosiahnuť tak lepšie výsledky, ako by jednotliví výskumní pracovníci dokázali dosiahnuť sami. Granty pre skupiny výskumných pracovníkov sa udeľujú na základe prísneho výberového prístupu ERC, ktorý si vyžaduje excelentnú úroveň. Sú určené pre návrhy zo všetkých oblastí vedy a poznania. Držitelia grantov ERC majú okrem toho ďalšiu príležitosť na získanie grantu, tzv. Proof of Concept (overenie koncepcie). Cieľom tohto nástroja je určiť inovačný potenciál myšlienok vznikajúcich v rámci projektov financovaných ERC. Cieľom je preklenúť medzeru vo financovaní v ranej fáze inovácie. 2.2 Pracovný program na rok 2013 pre osobitný program Myšlienky Pracovný program na rok 2013 pre osobitný program Myšlienky vypracovala vedecká rada 12. marca 2012 a následne ho prijala Komisia 9. júla 2012[4]. V roku 2013 bola v nadväznosti na rýchlo rastúci počet žiadostí schéma grantov pre začínajúcich výskumných pracovníkov v roku 2013 rozdelená do dvoch samostatných výziev, pre „začiatočníkov“ (Starting grants) a „konsolidátorov“ (Consolidator grants). Granty pre konsolidátorov podporujú výskumných pracovníkov v počiatočnej fáze kariéry (7 – 12 rokov po udelení titulu PhD), ktorí už obvykle pracujú s vlastnou skupinou, kým „začiatočníci“ sa v rámci svojej cesty k nezávislosti vo výskume nachádzajú v skoršej fáze (2 – 7 rokov po udelení titulu PhD). Okrem toho vedecká rada formalizuje svoju prax pri riešení vedeckého pochybenia. 2.3 Metodika partnerského preskúmania ERC využíva na hodnotenie štruktúru komisií pre partnerské preskúmanie na vysokej úrovni. Ich členov vyberá vedecká rada a pozostávajú z vedeckých pracovníkov, inžinierov a akademických pracovníkov z EÚ aj mimo nej. Tieto komisie sa zaoberajú všetkými výskumnými disciplínami a sú organizované v rámci troch hlavných výskumných oblastí: fyzikálne a technické vedy, vedy o živej prírode a spoločenské a humanitné vedy. V súlade s predchádzajúcimi výzvami bolo vytvorených 25 komisií pre všetky granty pre začínajúcich vedeckých pracovníkov, konsolidátorov aj skúsených výskumných pracovníkov. Návrhy na overenie koncepcie hodnotila osobitná skupina pracovníkov zaoberajúcich sa partnerským preskúmaním, ktorá pracovala na diaľku. Títo odborníci boli vybraní na základe svojej znalosti procesu prispôsobenia projektov požiadavkám trhu alebo potrebám spoločnosti. Granty pre skupiny výskumných pracovníkov hodnotilo päť rôznych komisií v rámci postupu dvojstupňového hodnotenia, ktorý bol navrhnutý konkrétne na tento účel. 3. Vykonávanie programu V roku 2013 mala Výkonná agentúra ERC k dispozícii doposiaľ najväčší prevádzkový rozpočet. Záväzky predstavovali 1,8 mld. EUR a platby 1,1 mld. EUR. Záväzky aj platby sa ku koncu roka 2013 plne vyčerpali. 3.1 Granty Počnúc pracovným programom na rok 2008 prebiehajú výzvy ERC formou jednostupňového procesu podávania žiadostí, pri ktorom sa od uchádzačov vyžaduje, aby predložili kompletný návrh. Potom nasleduje dvojstupňové hodnotenie. Granty sa udeľujú najlepším návrhom v závislosti od dostupných rozpočtových prostriedkov. Ponuka sa robí na základe samotného návrhu a finančných prostriedkov odporúčaných v rámci hodnotenia partnerského preskúmania. 3.1.1 Granty ERC pre začínajúcich výskumných pracovníkov v roku 2013 Výzva na predkladanie žiadostí o grant ERC pre začínajúcich výskumných pracovníkov na rok 2013 bola uverejnená v júli 2012 s orientačným rozpočtom vo výške 398 mil. EUR. Celkovo bolo doručených 3 329 návrhov rozdelených podľa oblastí takto: 1 486 návrhov v oblasti fyzikálnych vied a technických vied (45 %), 1 073 návrhov v oblasti vied o živej prírode (32 %) a 770 návrhov v oblasti spoločenských a humanitných vied (23 %). Na financovanie sa vybralo celkovo 300 návrhov (údaje z decembra 2013). Pridelených bolo vyše 430 mil. EUR, pričom priemerná výška grantu predstavovala 1,5 mil. EUR. 3.1.2 Granty ERC pre konsolidátorov v roku 2013 Výzva na predkladanie žiadostí o grant ERC pre konsolidátorov na rok 2013 bola uverejnená v novembri 2012 s orientačným rozpočtom vo výške 523 mil. EUR. Celkovo bolo doručených 3 673 návrhov rozdelených podľa oblastí takto: 1 668 návrhov v oblasti fyzikálnych a technických vied (45 %), 1 203 návrhov v oblasti vied o živej prírode (33 %) a 802 návrhov v oblasti spoločenských a humanitných vied (22 %). Na financovanie bolo vybraných celkovo 312 návrhov (údaje z decembra 2013). Pridelených bolo vyše 590 mil. EUR, pričom priemerná výška grantu predstavovala 1,9 mil. EUR. 3.1.3 Granty ERC pre skúsených výskumných pracovníkov v roku 2013 Výzva na predkladanie žiadostí o grant ERC pre skúsených výskumných pracovníkov na rok 2013 bola uverejnená v júli 2012 s orientačným rozpočtom vo výške 662 mil. EUR. Celkovo bolo doručených 408 návrhov rozdelených podľa oblastí takto: 1 053 návrhov v oblasti fyzikálnych a technických vied (44 %), 788 návrhov v oblasti vied o živej prírode (33 %) a 567 návrhov v oblasti spoločenských a humanitných vied (23 %). Na základe procesu hodnotenia sa rozhodlo o financovaní celkovo 289 návrhov (údaje z decembra 2013) v celkovej výške približne 670 mil. EUR, pričom priemerná výška grantu predstavovala 2,4 mil. EUR. 3.1.4 Granty ERC na overenie koncepcie v roku 2013 Výzva na predkladanie návrhov na získanie grantu ERC Proof of Concept (grant ERC na overenie koncepcie) v roku 2013 bola uverejnená v januári 2013, pričom prvý termín bol 24. apríla a druhý 3. októbra. K dispozícii bol rozpočet vo výške 10 miliónov EUR, pričom na každý termín pripadla približne polovica prostriedkov. K prvému termínu bolo celkovo prijatých 145 návrhov, k druhému 147. Na základe procesu hodnotenia sa rozhodlo o financovaní celkovo 33 návrhov prijatých k prvému termínu a 34 návrhov prijatých k druhému termínu. 3.1.5 Granty ERC pre skupiny výskumných pracovníkov v roku 2013 V rámci svojho pracovného programu v rokoch 2012 a 2013 začala vedecká rada ERC skúšobne poskytovať novú možnosť financovania, ERC Synergy Grant (grant pre skupiny výskumných pracovníkov). V rámci druhej výzvy na prekladanie návrhov na získanie tohto typu grantu bolo v druhom období (2013) doručených 449 žiadostí. V porovnaní s vyše 700 žiadosťami v roku 2012 ide o pokles. Na financovanie v roku 2013 sa vybralo celkovo trinásť projektov skupín výskumných pracovníkov. Keďže do každého projektu, ktorý získa grant pre skupinu výskumných pracovníkov, sú zapojení dvaja až štyria zodpovední riešitelia, prostredníctvom týchto 13 grantov sa podporuje 45 výnimočných výskumných pracovníkov. V prípade deviatich z týchto 13 návrhov išlo o návrhy, ktoré boli predložené aj v rámci výzvy v roku 2012. Celkový rozpočet pridelený túto výzvu v roku 2013 bol 150 mil. EUR. 3.2 Spolupráca medzi ERC a NSF Potom, ako Európska komisia a Národná vedecká nadácia USA (NSF) dňa 13. júla 2012 podpísali „vykonávaciu dohodu“ medzi ERC a NSF, sa podnikli ďalšie kroky na to, aby najväčšie talenty pôsobiace v Spojených štátoch, ktorých predbežne vyberie nadácia NSF, mohli stráviť istý čas (6 až 12 mesiacov) v Európe ako hosťujúci členovia v tímoch príjemcov grantov ERC. Cieľom iniciatívy je spájať výskumných pracovníkov so spoločnými záujmami a dopĺňajúcimi sa prednosťami v úsilí prekročiť hranice vedy a zlepšiť vedecko-technickú spoluprácu medzi oboma kontinentmi. Na základe prvej výzvy na vyjadrenie záujmu sa 12 výskumných pracovníkov pôsobiacich v USA zapojí do práce 12 tímov s grantom ERC. Druhá výzva práve prebieha. Ministerstvo pre vedu, informačné a komunikačné technológií a plánovanie budúcnosti Kórejskej republiky a Európska komisia podpísali dňa 8. novembra 2013 podobnú iniciatívu, vďaka ktorej majú začínajúci kórejskí vedci získať možnosť prísť do Európy a zapojiť sa do práce výskumných tímov s grantom ERC. 3.3 Programový výbor Programový výbor osobitného programu Myšlienky slúži okrem plnenia formálnych povinností aj ako významná komunikačná sieť medzi členskými štátmi a pridruženými krajinami RP7, vedeckou radou, generálnym tajomníkom ERC a Komisiou. V roku 2013 sa zasadnutia tohto výboru konali 16. apríla a 15. októbra. 3.4 Etické preskúmanie V roku 2013 úspešne prešli etickým preskúmaním a regulačným komitologickým postupom štyri návrhy zamerané na výskum ľudských embryonálnych kmeňových buniek. Ďalšie dva majú úspešne za sebou etické preskúmanie. Pokiaľ ide o monitorovanie etických aspektov prebiehajúcich grantov, v rámci systému vnútornej kontroly sa zaviedol postup monitorovania etických aspektov, ktorý garantuje, že navrhovaný výskum zodpovedá etickým zásadám uvedeným v pravidlách predkladania návrhov. V roku 2013 bolo vydaných približne 270 oznamov o úspešnom absolvovaní etického preskúmania. 3.5 Nápravné opatrenia Bolo podaných 261 odvolení, čo znamená, že počet odvolení, vyjadrený ako percentuálny podiel návrhov predložených v roku 2013, sa oproti roku 2012 nezmenil (približne 2,5 %). V roku 2013 sa dve z týchto odvolaní prehodnotili a boli úspešné, ale nedošlo k odhaleniu žiadnych systémových nedostatkov procesu hodnotenia. 3.6 Komunikácia Rok 2013 priniesol niekoľko významných iniciatív, ktoré vznikli v kontexte budúceho programu Horizont 2020 a majú za cieľ zviditeľniť ERC v Európe aj mimo nej. ERC vydala niekoľko tlačových oznamov o svojich výzvach, ako aj značný počet článkov venovaných výskumu financovanému ERC, ktoré sa všetky aktívne zdieľali na sociálnych sieťach. Niektoré udalosti boli obzvlášť vhodné na komunikáciu a publikovanie – napríklad oslava 3 000. grantu ERC, stretnutie Svetového ekonomického fóra v Davose, letné stretnutie nových šampiónov („Summer Davos“) v Číne a spoločný list ERC a Európskeho okrúhleho stola priemyselníkov na podporu európskeho rozpočtu na výskum. V septembri zorganizovalo litovské predsedníctvo konferenciu venovanú výhodám investovania do sociálnych a humanitných vied v Európe, s aktívnou účasťou ERC. Pod vedením generálneho tajomníka ERC putovala do Argentíny, Čile, Mexika, Indie, Číny, ako aj do Austrálie a na Nový Zéland medzinárodná informačná kampaň s názvom „ERC ide do sveta“ s cieľom oboznámiť výskumných pracovníkov s financovaním ERC a nadviazať užšie vzťahy s kľúčovými predstaviteľmi a výskumnými pracovníkmi z najvýznamnejších univerzít v týchto krajinách. Okrem toho bola ERC prítomná na najvýznamnejších medzinárodných vedeckých konferenciách, podujatiach a výstavách, ako aj kariérnych veľtrhoch a workshopoch – Európsky mesiac mozgu, 63. stretnutie laureátov Nobelovej ceny v Lindau, konferencia Európskej spoločnosti pre kognitívnu psychológiu (European Society for Cognitive Psychology), kongres Európskeho hospodárskeho združenia (European Economic Association), konferencia Európskeho sociologického združenia (European Sociological Association), Európske fórum Alpbach (European Alpbach Forum), stretnutie EMBO, výročné stretnutie Európskej akadémie mladých (Young Academy of Europe), ako aj výročné zasadnutie Amerického združenia pre napredovanie vedy (American Association for the Advancement of Science, AAAS), ktoré sa konalo v Bostone vo februári 2013). Národní koordinátori (National Contact Points, NCP) z celej Európy, ktorých úlohou je poskytovať informácie potenciálnym žiadateľom, boli priebežne informovaní o výzvach a podujatiach ERC, okrem iného aj prostredníctvom stretnutí v Bruseli, ktoré sa konali dvakrát ročne (v júni a novembri 2013). Na základe kampane „ERC ide do sveta“ sa sieť národných koordinátorov postupne rozširuje o delegátov zainteresovaných tretích krajín. Prvé ad hoc stretnutie národných koordinátorov so sídlom mimo Európskeho výskumného priestoru sa konalo v Bruseli. 3.7 Monitorovanie, posudzovanie a hodnotenie osobitného programu Myšlienky Dňa 15. januára 2013 získal grant ERC 3 000. príjemca. Za rok 2013 možno na základe priebežného monitorovania programu Myšlienky konštatovať tieto fakty: · K držiteľom grantov ERC patrí osem laureátov Nobelovej ceny a traja nositelia Fieldsovej medaily. Celkovo 134 príjemcov grantov ERC získalo iné prestížne medzinárodné vedecké ceny a ocenenia. · V rokoch 2008 až 2013 sa v partnersky preskúmaných renomovaných časopisoch objavilo vyše 20 000 článkov, v ktorých sa spomína financovanie ERC. · Každý príjemca grantu ERC zamestnáva v priemere šesť ďalších výskumných pracovníkov, čím prispieva k odbornej príprave novej generácie špičkových výskumných pracovníkov. · Z analýzy rozsiahlej vzorky projektov vyplýva, že približne polovica členov tímov s grantom ERC má inú štátnu príslušnosť ako zodpovedný riešiteľ ich projektu. Okrem toho sú v tímoch s grantom ERC zastúpené štátne príslušnosti takmer všetkých krajín Európskeho výskumného priestoru (EVP) a ďalších 55 štátnych príslušníkov krajín mimo EVP. To je nesporným dôkazom globálneho dosahu ERC. Tá istá analýza obsahuje povzbudivé čísla z hľadiska vyváženého zastúpenia mužov a žien: zo súčasných odhadov vyplýva, že približne 38 % členov tímov predstavujú ženy, čo je viac ako v prípade podielu žien medzi príjemcami grantov (20 %). Vo všetkých tímoch pôsobiacich v oblasti vied o živej prírode, ako aj v oblasti spoločenských a humanitných vied, podiel žien dosiahol 50 % (v oblasti fyzikálnych a technických vied je to 23 %). Vo väčšine prípadov ide o študentky postdoktorandského a doktorandského štúdia na začiatku výskumnej kariéry. . · V júli 2012 zavŕšila Výkonná agentúra ERC tri roky samostatnej existencie a podrobila sa externému hodnoteniu, ktorého súčasťou bola analýza nákladov a prínosov. Hodnotiaca správa bola dokončená v roku 2013 a dňa 27. januára 2014 bola predložená rozpočtovému orgánu (Európsky parlament a Rada[5]), ako aj Dvoru audítorov[6]. 4 Štruktúra Európskej rady pre výskum 4.1 Vedecká rada Postupná výmena členov vedeckej rady prebehla vo februári a v apríli 2013 a noví členovia boli v predchádzajúcej výročnej správe oznámení Komisii, Rade a Európskemu parlamentu[7]. V roku 2013 sa konalo päť plenárnych zasadaní vedeckej rady, z toho tri v Bruseli, jedno v Bratislave (Slovensko) a jedno v Utrechte (Holandsko). Členovia vedeckej rady sa stretávajú aj v rámci pracovných skupín, ktoré sa zaoberali konkrétnymi otázkami: inovácie a vzťahy s priemyslom, otvorený prístup, internacionalizácia a vyvážené zastúpenie mužov a žien. V roku 2013 začala svoju činnosť nová pracovná skupina pre kľúčové ukazovatele výkonnosti, ktorá má mandát vypracovať plán monitorovania a hodnotenia ERC z hľadiska plnenia jej poslania v rozsahu, aký takéto nástroje umožňujú. V súlade s politikou ERC vo veci vedeckého pochybenia, ktorú prijala vedecká rada v októbri 2012, ERCEA a stály výbor vedeckej rady pre konflikty záujmov v roku 2013 podrobili analýze 10 prípadov konfliktov záujmu, vedeckého pochybenia a etických otázok. Plenárne zasadnutia vedeckej rady a stretnutia jej členov so zainteresovanými stranami ERC sa usporadúvajú s organizačnou a administratívnou podporou výkonnej agentúry. Agentúra poskytuje aj odporúčania a analýzy, čím pomáha vedeckej rade pri plnení jej úloh v zmysle prílohy 1 k osobitnému programu Myšlienky, a podporuje aj prevádzkové činnosti jej pracovných skupín a stálych výborov. Na zabezpečenie spolupráce s Európskou komisiou a výkonnou agentúrou sa predseda a podpredsedovia vedeckej rady, generálny tajomník ERC a riaditeľ agentúry pravidelne schádzajú ako výbor ERC. Na týchto stretnutiach sa zúčastňuje aj vyšší manažment agentúry. V roku 2010 sa výbor desaťkrát zišiel v Bruseli, predovšetkým z dôvodu prípravy zasadnutí vedeckej rady alebo realizácie následných krokov. 4.2 Výkonná agentúra ERC Od júla 2009 zodpovedá agentúra za všetky aspekty administratívnej realizácie a vykonávania programu podľa ustanovení uvedených v pracovnom programe. Na činnosť agentúry dozerá riadiaci výbor vymenovaný Komisiou. Výboru predsedá generálny riaditeľ GR pre výskum a inováciu a jeho členmi sú aj dvaja členovia vedeckej rady. V roku 2013 zorganizoval riadiaci výbor tri zasadnutia a prijal rozhodnutia týkajúce sa ročného pracovného programu, rozpočtu a účtovníctva agentúry, ako aj jej organizačnej štruktúry. 4.2.1 Zamestnanci agentúry Vďaka prevádzkovému rozpočtu na rok 2013 bolo možné zamestnať 100 dočasných zamestnancov, 281 zmluvných zamestnancov a 8 vyslaných národných expertov, čo predstavuje spolu 389 zamestnancov. Ku koncu decembra 2013 zamestnávala agentúra spolu 379 zamestnancov: 99 dočasných zamestnancov, 270 zmluvných zamestnancov a 10 vyslaných národných expertov. Zo štatistických údajov za december 2013 vyplýva, že agentúra zamestnáva približne 35 % mužov a 65 % žien. Pokiaľ ide o vyvážené zastúpenie mužov a žien medzi vysoko špecializovanými zamestnancami (dočasní zamestnanci a zmluvní zamestnanci funkčnej skupiny IV), 59 % miest je obsadených ženami. Ku koncu roka 2013 zamestnávala ERCEA občanov z 25 členských štátov EÚ. 5 Závery a výhľad pre ERC v rámci programu Horizont 2020 V roku 2013 ERC prvýkrát od svojho vzniku zorganizovala v rámci jedného roka štyri veľké výzvy na predkladanie návrhov s celkovým rozpočtom vo výške 1,8 mld. EUR. V rámci celej Európy bolo udelených 900 grantov. Vzhľadom na vyše 4 000 príjemcov grantov a stále rastúci počet žiadateľov sa ERC už teraz podieľa na množstve nových objavov, poznatkov a myšlienok. Za šesť rokov svojej existencie si získala renomé svetovej triedy a rýchlo sa stáva referenčným bodom pre špičkový výskum. V roku 2013 sa skonsolidoval a dokončil ďalší viacročný finančný rámec EÚ a bol prijatý program Horizont 2020, ktorý je nasledujúcim rámcovým programom pre výskum a inovácie. Zvýšením rozpočtu ERC sa dáva najavo, že ERC je príkladom úspechu európskej integrácie. Okrem toho sa tým potvrdzuje jej pozícia v rámci svetového výskumu. V zmysle minuloročnej výročnej správy a v súlade s odporúčaniami pracovnej skupiny ERC zahrnutými do jej návrhov týkajúcich sa programu Horizont 2020 Komisia zriadila nezávislú výberovú komisiu na vysokej úrovni, ktorej cieľom bolo vybrať budúceho predsedu ERC[8]. Podľa programu Horizont 2020 má predseda ERC vykonávať aj úlohy generálneho tajomníka ERC, bude sídliť v Bruseli a väčšinu svojho času bude venovať činnostiam ERC. Výberová komisia na čele s lordom Sainsburym z Turville predložila v júli 2013 Komisii správu, na základe ktorej bol za prvého predsedu ERC v rámci programu Horizont 2020 vymenovaný profesor Jean-Pierre Bourguignon[9]. Právny rámec ERC v rámci programu Horizont 2020 bol zriadený v decembri 2013 rozhodnutím Komisie 2013/C/373/09[10], ktorým sa okrem toho obnovilo členstvo vedeckej rady a boli vymenovaní traja noví členovia: profesor Nils Christian Stenseth (Centrum pre ekologickú a evolučnú syntézu, Univerzita v Osle) profesor Martin Stokhof, (katedra filozofie, fakulta spoločenských vied, Amsterdamská univerzita) a profesor Michel Wieviorka (Fondation Maison des Sciences de l’homme, École des Hautes Études en Sciences Sociales, Paríž). Napokon Komisia rozhodnutím 2013/779/EÚ obnovila mandát Výkonnej agentúry ERC[11]. [1] Ú. v. EÚ L 57, 24.2.2007, s. 14. [2] 2008/37/ES: Rozhodnutie Komisie zo 14. decembra 2007, ktorým sa zriaďuje Výkonná agentúra Európskej rady pre výskum na riadenie špecifického programu Spoločenstva Idey v oblasti hraničného výskumu podľa nariadenia Rady (ES) č. 58/2003 (Ú. v. EÚ L 9, 12.1.2008, s. 15). [3] erc.europa.eu/sites/default/files/publication/files/erc_annual_report_2013.pdf. [4] C(2012) 4562 z 9. 7. 2012, neuverejnené. [5] Ares(2014) 181203. [6] Ares(2014) 181052. [7] COM(2013) 318 z 30.5.2013. [8] europa.eu/rapid/press-release_IP-12-1393_en.htm [9] europa.eu/rapid/press-release_IP-13-1260_en.htm [10] Ú. v. EÚ C 373, 20.12.2013, s. 23. [11] Ú. v. EÚ L 346, 20.12.2013, s. 58.